
তথ্যবিবরণী                                           	                                                  নম্বর: ৭৫৯ 

বেগম খালেদা জিয়ার ৮২তম জন্মদিনে কিশোরগঞ্জে দোয়া মাহফিল, অংশ নিলেন মন্ত্রী-প্রতিমন্ত্রীরা

কিশোরগঞ্জ, ৩১ শ্রাবণ (১৫ আগস্ট):  

সাবেক প্রধানমন্ত্রী ও বিএনপি চেয়ারপারসন বেগম খালেদা জিয়ার ৮২তম জন্মদিন উপলক্ষ্যে কিশোরগঞ্জে তাঁর রুহের মাগফিরাত কামনায় দোয়া ও মিলাদ মাহফিল অনুষ্ঠিত হয়েছে।

 	আজ কিশোরগঞ্জ শহরের নূর মসজিদে জেলা বিএনপি আয়োজিত এ দোয়া মাহফিলে মৎস্য ও প্রাণিসম্পদ এবং কৃষি মন্ত্রী মোহাম্মদ আমিন উর রশিদ, মৎস্য ও প্রাণিসম্পদ প্রতিমন্ত্রী সুলতান সালাহউদ্দিন টুকু, বস্ত্র ও পাট প্রতিমন্ত্রী মোঃ শরীফুল আলম এবং সংসদ সদস্য মাজহারুল ইসলাম-সহ বিএনপি ও অঙ্গসংগঠনের নেতৃবৃন্দ অংশ নেন।
 
দোয়া মাহফিলে কৃষিমন্ত্রী বলেন, সাবেক প্রধানমন্ত্রী বেগম খালেদা জিয়া বাংলাদেশের রাজনীতিতে একজন বিরল ব্যক্তিত্ব। তাঁর মতো সম্মানযোগ্য ও ত্যাগী নেত্রী পৃথিবীতে দ্বিতীয়টি খুঁজে পাওয়া কঠিন। গণতন্ত্র প্রতিষ্ঠা ও দেশের মানুষের কল্যাণে তিনি দীর্ঘদিন রাজনীতি করেছেন এবং নানা প্রতিকূলতার মধ্যেও অন্যায়ের কাছে মাথানত করেননি। তিনি বলেন, বেগম খালেদা জিয়ার রাজনৈতিক জীবনের সঙ্গে বাংলাদেশের ইতিহাসের গুরুত্বপূর্ণ অধ্যায়গুলো গভীরভাবে সম্পৃক্ত। তিনি তিনবার বাংলাদেশের প্রধানমন্ত্রী হয়েছেন। গণতন্ত্রের জন্য তাঁর সংগ্রাম ও ত্যাগের কারণে তিনি ‘গণতন্ত্রের মা’ হিসেবে মানুষের কাছে পরিচিতি পেয়েছেন। 
 
আগামীকাল কিশোরগঞ্জের কটিয়াদীতে জাতীয় মৎস্য পক্ষ ২০২৬-এর জাতীয় পর্যায়ের উদ্বোধন অনুষ্ঠিত হবে উল্লেখ করে মন্ত্রী বলেন, অনুষ্ঠানে প্রধানমন্ত্রী তারেক রহমান উপস্থিত থাকবেন এবং দেশের বিভিন্ন অঞ্চল থেকে নির্বাচিত ১৪ জন মৎস্যজীবী ও মৎস্যচাষিকে স্বর্ণপদক প্রদান করবেন। কিশোরগঞ্জবাসীর জন্য এটি অত্যন্ত গৌরব ও সৌভাগ্যের বিষয়। মন্ত্রী আগামীকালের অনুষ্ঠান সফল, সুন্দর ও সুশৃঙ্খলভাবে সম্পন্ন করতে স্থানীয় জনগণের সহযোগিতা কামনা করেন।
 
মৎস্য ও প্রাণিসম্পদ প্রতিমন্ত্রী সুলতান সালাহউদ্দিন টুকু বলেন, ‘জিয়া পরিবার মানেই বাংলাদেশ, জিয়া পরিবার মানেই বাংলাদেশের স্বাধীনতা-সার্বভৌমত্ব এবং গণতন্ত্রের প্রতীক।’ তিনি বলেন, রাজনৈতিক জীবনে নানা প্রতিকূলতা, এমনকি সন্তান হারানোর মতো ব্যক্তিগত শোকের মধ্যেও বেগম খালেদা জিয়া তাঁর আদর্শ ও অবস্থান থেকে সরে যাননি। তিনি আগামীকালের জাতীয় পর্যায়ের অনুষ্ঠান সফল, সুন্দর ও সুশৃঙ্খলভাবে সম্পন্ন করতে সবাইকে সহযোগিতা করার আহ্বান জানান। 
 
দোয়া মাহফিলে প্রধানমন্ত্রী তারেক রহমানের সুস্থতা ও দীর্ঘায়ু এবং প্রয়াত সাবেক প্রধানমন্ত্রী বেগম খালেদা জিয়া ও আরাফাত রহমান কোকোর রুহের মাগফিরাত কামনা করা হয়। একইসঙ্গে দেশের শান্তি, সমৃদ্ধি ও কল্যাণ কামনা করে বিশেষ মোনাজাত করা হয়।

মেধাবী শিক্ষার্থীরাই গড়বে আগামীর বাংলাদেশ
                         -- তথ্য ও সম্প্রচার প্রতিমন্ত্রী

নান্দাইল (ময়মনসিংহ), ৩১ শ্রাবণ (১৫ আগস্ট):  

তথ্য ও সম্প্রচার প্রতিমন্ত্রী ইয়াসের খান চৌধুরী বলেছেন, দেশের ভবিষ্যৎ নেতৃত্ব গড়ে উঠবে আজকের মেধাবী শিক্ষার্থীদের মধ্য থেকেই। ভালো ফলাফলের পাশাপাশি নৈতিকতা, মানবিক মূল্যবোধ ও দেশপ্রেম ধারণ করে নিজেদের যোগ্য নাগরিক হিসেবে গড়ে তুলতে হবে।

প্রতিমন্ত্রী আজ নান্দাইল উপজেলা পরিষদ হলরুমে ২০২৬ সালের এসএসসি, দাখিল ও কারিগরি পরীক্ষায় জিপিএ-৫ প্রাপ্ত কৃতী শিক্ষার্থীদের সংবর্ধনা অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী কৃতী শিক্ষার্থীদের অভিনন্দন জানিয়ে বলেন, শুধু পরীক্ষায় ভালো ফলাফল করলেই হবে না, শিক্ষার্থীদের জ্ঞান, দক্ষতা ও মানবিক গুণাবলি অর্জনের মাধ্যমে দেশ ও জাতির কল্যাণে নিজেদের প্রস্তুত করতে হবে। ভবিষ্যৎ বাংলাদেশকে আরো সমৃদ্ধ ও শক্তিশালী করতে মেধাবী প্রজন্মকে গুরুত্বপূর্ণ ভূমিকা পালন করতে হবে। অনুষ্ঠানে কৃতী শিক্ষার্থীদের হাতে সম্মাননা স্মারক, ক্রেস্ট, ফুল ও গাছের চারা তুলে দেন প্রতিমন্ত্রী। এ সময় শিক্ষার্থী, অভিভাবক ও শিক্ষকদের মধ্যে উৎসবমুখর পরিবেশ সৃষ্টি হয়।

অনুষ্ঠানে বিশেষ অতিথি হিসেবে উপস্থিত ছিলেন উপজেলা বিএনপির সিনিয়র যুগ্ম আহ্বায়ক মিজানুর রহমান লিটন, সদস্যসচিব মোঃ এনামুল কাদির, উপজেলা সহকারী কমিশনার (ভূমি) সালাহ্ উদ্দিন মাহমুদ, উপজেলা মাধ্যমিক শিক্ষা কর্মকর্তা (ভারপ্রাপ্ত) মোঃ মফিজুল ইসলামসহ বিভিন্ন শিক্ষাপ্রতিষ্ঠানের প্রধান শিক্ষক, অভিভাবক ও কৃতী শিক্ষার্থীরা।

এর আগে তিন দিনের সরকারি সফরের শেষ দিনে প্রতিমন্ত্রী ইয়াসের খান চৌধুরী নান্দাইলের চন্ডীপাশা সরকারি উচ্চ বিদ্যালয় পরিদর্শন করেন। এ সময় তিনি বিদ্যালয়ের শিক্ষার মানোন্নয়নে শিক্ষকদের সাথে মতবিনিময় করেন। শিক্ষার্থীদের নিরাপত্তা নিশ্চিত করতে প্রয়োজনীয় সিসি ক্যামেরা স্থাপনের নির্দেশনা দেওয়ার পাশাপাশি বিদ্যালয়ের বাউন্ডারি ওয়াল নির্মাণের উদ্যোগ নেওয়ার কথা জানান।

পরে প্রতিমন্ত্রী নান্দাইল পৌরসভার ৪ নম্বর ওয়ার্ডে সড়ক ও জনপথের রাস্তা থেকে ডা. আবু আলী ফকিরের রাস্তা পর্যন্ত আরসিসিকরণ কাজের উদ্বোধন করেন।

এসময় প্রতিমন্ত্রীর সাথে স্থানীয় বিএনপি, যুবদল, ছাত্রদলসহ অঙ্গ ও সহযোগী সংগঠনের নেতৃবৃন্দ উপস্থিত ছিলেন। 
#

তথ্যবিবরণী                                                                                                   নম্বর: ৭৫৭ 
সাভারে হেলথ ম্যানেজমেন্ট ইনস্টিটিউটের ভবন ৪ বছর 
অব্যবহৃত থাকায় ক্ষোভ এবং ভবনটি দ্রুত চালুর নির্দেশ 
                                                                      	       ---স্বাস্থ্য প্রতিমন্ত্রী
                                      
সাভার (ঢাকা), ৩১ শ্রাবণ (১৫ আগস্ট):
উপজেলা পর্যায়ে স্বাস্থ্যসেবার মান বাড়াতে স্বাস্থ্য ব্যবস্থাপকদের বিশেষ প্রশিক্ষণের আওতায় আনা হচ্ছে বলে জানিয়েছেন স্বাস্থ্য প্রতিমন্ত্রী ড. এম এ মুহিত। একইসাথে সাভারে অবস্থিত হেলথ ম্যানেজমেন্ট ইনস্টিটিউটের নবনির্মিত ভবন চার বছর ধরে অব্যবহৃত ফেলে রাখায় তীব্র ক্ষোভ প্রকাশ করে দ্রুত চালুর উদ্যোগ নিতে নির্দেশ দেন তিনি।

আজ সাভারে অবস্থিত হেলথ ম্যানেজমেন্ট ইনস্টিটিউট ও পরে সাভার উপজেলা হাসপাতাল পরিদর্শন শেষে সাংবাদিকদের মুখোমুখি হয়ে কথা বলেন স্বাস্থ্য প্রতিমন্ত্রী।

প্রতিমন্ত্রী বলেন, সরকার দেশের ৫০০টি উপজেলায় ১৫০ শয্যার আধুনিক হাসপাতাল নির্মাণের উদ্যোগ নিয়েছে। তবে শুধু অবকাঠামো তৈরি করলেই চলবে না; সঠিক ব্যবস্থাপনা ও সুশাসন নিশ্চিত না হলে সাধারণ মানুষ কাঙ্ক্ষিত সেবা পাবে না। এজন্যই তৃণমূল থেকে জেলা পর্যায় পর্যন্ত স্বাস্থ্য প্রশাসন পরিচালনায় যুক্ত চিকিৎসকদের ধাপে ধাপে ‘হেলথ ম্যানেজমেন্ট’ বিষয়ে আধুনিক প্রশিক্ষণ দেওয়া হবে।

পরিদর্শনকালে ইনস্টিটিউটের বর্তমান পরিস্থিতি নিয়ে অসন্তোষ প্রকাশ করে স্বাস্থ্য প্রতিমন্ত্রী বলেন, ২০২২ সালে জনগণের টাকায় দৃষ্টিনন্দন এই ভবনগুলো তৈরি করা হয়েছে। আজ চার বছর পেরিয়ে গেলেও এগুলো কোনো কাজেই লাগানো হচ্ছে না। সেখানেও দুর্নীতি, অব্যবস্থাপনা এবং অবহেলার সুস্পষ্ট ছাপ দেখতে পেয়েছি। সরেজমিন বিষয়টি দেখেছি এবং এ নিয়ে আমরা খুব দ্রুতই প্রয়োজনীয় ব্যবস্থা নেব।

প্রতিমন্ত্রী জানান, সাভারের এই হেলথ ম্যানেজমেন্ট ইনস্টিটিউটটি কেবল স্থানীয়দের জন্য নয়, এটি সারা দেশের সরকারি স্বাস্থ্য ব্যবস্থার মানোন্নয়নে ভূমিকা রাখবে। দেশের ৬৪ জেলার সিভিল সার্জন, বিভাগীয় স্বাস্থ্য কর্মকর্তা এবং উপজেলা স্বাস্থ্য কমপ্লেক্সের দায়িত্বে থাকা চিকিৎসকরা এখান থেকে প্রশিক্ষণ পাবেন। 

স্বাস্থ্য প্রতিমন্ত্রী বলেন, স্বাস্থ্য খাতে সুশাসন নিশ্চিত করাই সরকারের মূল লক্ষ্য। তৃণমূল পর্যায়ে সেবার মান বৃদ্ধি করে একটি ‘সুস্বাস্থ্যের বাংলাদেশ’ গড়ে তোলার প্রত্যয় নিয়ে সরকার কাজ করে যাচ্ছে।

তথ্যবিবরণী                                           	                                                  নম্বর: ৭৫৬

সারের অনিয়ম-দুর্নীতিতে সরকারের ‘জিরো টলারেন্স’
                                              -- কৃষি সচিব

রাজশাহী, ৩১ শ্রাবণ (১৫ আগস্ট):  

কৃত্রিম সার সংকট সৃষ্টি করে কৃষকদের সারপ্রাপ্তিতে প্রতিবন্ধকতা তৈরি এবং সার ব্যবস্থাপনায় অনিয়ম-দুর্নীতির বিরুদ্ধে সরকার কঠোর অবস্থানে রয়েছে বলে জানিয়েছেন কৃষি সচিব মোঃ সেলিম খান।

আজ রাজশাহী বিভাগীয় কমিশনারের কার্যালয়ের সম্মেলনকক্ষে মাঠপর্যায়ে সার ব্যবস্থাপনার সাথে সংশ্লিষ্টদের নিয়ে আয়োজিত মতবিনিময় সভায় প্রধান অতিথির বক্তব্যে সচিব এসব কথা বলেন।

কৃষি সচিব বলেন, দেশের অন্যান্য অঞ্চলের মতো রাজশাহী বিভাগেও বর্তমানে সারের পর্যাপ্ত মজুত রয়েছে। কৃষকদের চাহিদা অনুযায়ী প্রয়োজন হলে অতিরিক্ত বরাদ্দ দেওয়ার পাশাপাশি সারের সুষ্ঠু সরবরাহ নিশ্চিত করতে তাৎক্ষণিক ব্যবস্থা নেওয়া হবে। কোনো অসাধু ব্যবসায়ী কৃত্রিম সংকট সৃষ্টি করে কৃষকদের দুর্ভোগে ফেলতে চাইলে তার বিরুদ্ধে কঠোর শাস্তিমূলক ব্যবস্থা নেওয়া হবে। তিনি বলেন, সার ব্যবস্থাপনায় অনিয়ম ও দুর্নীতির সাথে জড়িত কাউকেই ছাড় দেওয়া হবে না। এ বিষয়ে সরকার ‘জিরো টলারেন্স’ নীতি গ্রহণ করেছে। কৃষক যাতে সময়মতো ও ন্যায্যমূল্যে প্রয়োজনীয় সার পান, তা নিশ্চিত করতে সংশ্লিষ্ট সবাইকে দায়িত্বশীল ভূমিকা পালন করতে হবে।

সেলিম খান বলেন, সার ব্যবস্থাপনায় অনিয়ম ও দুর্নীতি প্রতিরোধে সারাদেশে মাঠপর্যায়ে সরেজমিনে পরিদর্শন এবং কৃষকদের সাথে সরাসরি মতবিনিময় কর্মসূচি নেওয়া হয়েছে। এর অংশ হিসেবে আজ রাজশাহীর মোহনপুর উপজেলায় মাঠপর্যায়ে কার্যক্রম পরিচালনা করা হয় এবং কৃষকদের সাথে মতবিনিময় করা হয়।

কৃষকদের সারপ্রাপ্তির সমস্যা চিহ্নিত ও দ্রুত সমাধানের লক্ষ্যে কৃষি মন্ত্রণালয়, কৃষি সম্প্রসারণ অধিদপ্তর, বিভাগীয় প্রশাসন, জেলা প্রশাসন, সার ডিলার প্রতিনিধি, আইনশৃঙ্খলা রক্ষাকারী বাহিনী এবং জেলা ও উপজেলা পর্যায়ের সংশ্লিষ্ট কর্মকর্তাদের সমন্বয়ে এ সভা অনুষ্ঠিত হয়।

রাজশাহী বিভাগের বিভাগীয় কমিশনার ড. আ ন ম বজলুর রশিদের সভাপতিত্বে সভায় বিশেষ অতিথি হিসেবে উপস্থিত ছিলেন কৃষি সম্প্রসারণ অধিদপ্তরের মহাপরিচালক আব্দুর রহিম এবং বাংলাদেশ ফার্টিলাইজার অ্যাসোসিয়েশনের (বিএফএ) চেয়ারম্যান মোঃ মোশাররফ হোসেন।

Zero Tolerance for Irregularities and Corruption in Fertiliser Management
                                                                                          -- Agriculture Secretary

Rajshahi, August 15: 

Agriculture Secretary Md. Selim Khan has said that the government has adopted a strict position against any attempt to create an artificial fertiliser crisis and obstruct farmers from obtaining fertiliser as well as against irregularities and corruption in fertiliser management.

Secretary made the remarks as the chief guest at an exchange meeting held with officials and stakeholders involved in fertiliser management at the field level at the conference room of the Rajshahi Divisional Commissioner’s Office today.

The Agriculture Secretary said that, like other parts of the country, there is currently an adequate stock of fertiliser in the Rajshahi Division. If necessary, additional allocations will be provided according to farmers’ demand, and immediate measures will be taken to ensure smooth supply of fertiliser. He warned that strict punitive action would be taken against any unscrupulous trader who attempts to create an artificial crisis and cause suffering to farmers.

None involved in irregularities or corruption in fertiliser management will be spared. The government has adopted a ‘zero tolerance’ policy in this regard, he said. He urged all concerned to play a responsible role in ensuring that farmers receive the required fertiliser on time and at fair prices.

Selim Khan further said that field-level inspections and direct exchanges with farmers have been initiated across the country to prevent irregularities and corruption in fertiliser management. As part of the initiative, field activities were conducted in Mohanpur Upazila of Rajshahi today, where officials also held discussions with farmers.

The meeting was organised to identify problems faced by farmers in obtaining fertiliser and ensure their prompt resolution. Representatives and officials from the Ministry of Agriculture, Department of Agricultural Extension, divisional and district administrations, fertiliser dealers, law enforcement agencies, and relevant officials at district and upazila levels participated in the meeting.

The meeting was chaired by Rajshahi Divisional Commissioner Dr. A N M Bazlur Rashid. Director General of the Department of Agricultural Extension Abdur Rahim and Chairman of the Bangladesh Fertilizer Association (BFA) Md. Mosharraf Hossain attended the meeting as special guests.

তথ্যবিবরণী                                                                                                   নম্বর: ৭৫৪ 
প্রতিটি থানায় আবাসন সুবিধাসহ ভবন নির্মাণ করবে সরকার
                                   --দুর্যোগ ব্যবস্থাপনা ও ত্রাণ মন্ত্রী
পাটগ্রাম (লালমনিরহাট), ৩১ শ্রাবণ (১৫ আগস্ট):
দুর্যোগ ব্যবস্থাপনা ও ত্রাণ মন্ত্রী আসাদুল হাবিব দুলু বলেছেন, পুলিশ জনগণের নিরাপদ আশ্রয়স্থল। কোনো মানুষ যখন নিপীড়ন, অন্যায় বা বিপদের শিকার হন, তখন সবার আগে পুলিশের কাছে নিরাপত্তা ও আশ্রয় প্রত্যাশা করেন। মানুষের জানমাল ও নিরাপত্তা নিশ্চিত করতে পুলিশ সদস্যরা দিন-রাত অতন্দ্র প্রহরীর মতো দায়িত্ব পালন করেন। তাই তাদের দায়িত্ব পালনের পাশাপাশি প্রয়োজনীয় সুযোগ-সুবিধা ও আবাসন নিশ্চিত করাও সরকারের গুরুত্বপূর্ণ দায়িত্ব।
আজ লালমনিরহাটের পাটগ্রাম উপজেলা থানার নতুন ভবনের ভিত্তিপ্রস্তর স্থাপন উপলক্ষ্যে আয়োজিত অনুষ্ঠানে প্রধান অতিথির বক্তৃতায় মন্ত্রী এসব কথা বলেন। 
মন্ত্রী বলেন, পুলিশ সদস্যদের কর্মপরিবেশ উন্নত ও তাদের জীবনযাত্রায় স্বাচ্ছন্দ্য আনতে সরকার প্রতিটি থানায় আধুনিক সুযোগ-সুবিধা ও আবাসন সুবিধাসংবলিত ভবন নির্মাণের উদ্যোগ নিয়েছে। এসব ভবন নির্মিত হলে পুলিশ সদস্যদের আবাসন সংকট কমবে এবং তারা আরো স্বাচ্ছন্দ্য ও মনোযোগের সাথে জনগণের সেবা করতে পারবেন।
অনুষ্ঠানে বক্তৃতা করেন স্থানীয় সংসদ সদস্য ব্যারিস্টার হাসান রাজীব প্রধান, জেলা পুলিশ সুপার মোঃ আসাদুজ্জামান প্রমুখ।

তথ্যবিবরণী                                                                                                   নম্বর: ৭৫৩ 
দেশের বিভিন্ন জেলায় প্রাকৃতিক দুর্যোগের সর্বশেষ তথ্য এবং
উদ্ভূত পরিস্থিতি মোকাবিলায় সরকার গৃহীত কার্যক্রম
ঢাকা, ৩১ শ্রাবণ (১৫ আগস্ট):
দেশের দক্ষিণ-পূর্ব ও উত্তর পূর্বাঞ্চলের জেলাগুলোতে আকস্মিক বন্যা, ভূমিধস ও পাহাড়ধসসহ প্রাকৃতিক দুর্যোগের সর্বশেষ তথ্য এবং উদ্ভূত পরিস্থিতি মোকাবিলায় সরকারের বিভিন্ন কার্যক্রম চলমান রয়েছে।
তথ্য ও সম্প্রচার মন্ত্রণালয়াধীন গণযোগাযোগ অধিদপ্তরের জেলা ও উপজেলা তথ্য অফিস এবং তথ্য অধিদফতরের আঞ্চলিক অফিসগুলো থেকে পাঠানো প্রতিবেদনে এসব তথ্য জানানো হয়েছে।
প্রতিবেদনে বলা হয়েছে, সংশ্লিষ্ট এলাকার দপ্তর ও সংস্থাসমূহ চলমান আকস্মিক বন্যা, ভূমিধস, পাহাড়ধস এবং প্রাকৃতিক দুর্যোগে জনসচেতনতামূলক কার্যক্রম অব্যাহত রয়েছে।
জেলা তথ্য অফিস, চট্টগ্রামের সর্বশেষ প্রতিবেদন অনুযায়ী চট্টগ্রাম মহানগরসহ জেলার ১৫টি উপজেলা বন্যায় প্লাবিত হয়েছে। অধিক ক্ষতিগ্রস্ত উপজেলা-৬টি, যথা: সাতকানিয়া, বাঁশখালী, লোহাগাড়া, চন্দনাইশ, বোয়ালখালী, সন্দ্বীপ। জেলা তথ্য অফিস, চট্টগ্রাম কর্তৃক বন্যা চলাকালীন ও বন্যা-পরবর্তী সময়ে জনসচেতনতামূলক প্রচার চলমান রয়েছে। 
জেলা তথ্য অফিস, হবিগঞ্জের সর্বশেষ প্রতিবেদন অনুযায়ী হবিগঞ্জ জেলার সকল উপজেলার বন্যার পরিস্থিতি স্বাভাবিক হয়েছে। বর্তমানে কোনো পানিবন্দি পরিবার নেই। কোনো হতাহত হয়নি এবং জেলায় পাহাড়ধস/ভূমিধসের ঘটনা ঘটেনি। জেলায় গত ২৪ ঘণ্টায় ৪.৫০ মি.মি. বৃষ্টিপাত হয়েছে। জেলা তথ্য অফিস, হবিগঞ্জ কর্তৃক সচেতনতামূলক প্রচার কার্যক্রম চলমান রয়েছে। 
জেলা তথ্য অফিস, খাগড়াছড়ির সর্বশেষ প্রতিবেদন অনুযায়ী গত ২৪ ঘণ্টায় খাগড়াছড়ি জেলায় অতিবৃষ্টি নেই। নতুন করে কোনো এলাকায় পাহাড়ধসের ঘটনা ঘটেনি। অধিকাংশ এলাকায় বন্যার পানি নেমে গেছে। তবে স্বাভাবিক অবস্থা ফিরেনি। নদ-নদীর পানি বিপৎসীমার নিচে প্রবাহিত হচ্ছে। ভারী বৃষ্টির প্রথম থেকেই পাহাড়ধস, বন্যা এবং বন্যা-পরবর্তী করণীয় বিষয়ে জেলা তথ্য অফিস কর্তৃক সচেতনতামূলক বার্তা প্রচার অব্যাহত রয়েছে।
জেলা তথ্য অফিস কক্সবাজারের সর্বশেষ প্রতিবেদন অনুযায়ী সার্বিক বন্যা পরিস্থিতির উন্নতি হয়েছে। বর্তমানে জেলার দুর্যোগ পরিস্থিতি স্বাভাবিক রয়েছে। জেলায় গত ২৪ ঘণ্টায় ১২২ মি.মি.বৃষ্টিপাত হয়েছে। বর্তমানে রামুর বাঁকখালী নদীর পানি বিপৎসীমার ২.৭৬ মিটার নিচে প্রবাহিত হচ্ছে (যা সম্পূর্ণ নিরাপদ)। চকরিয়ার চিরিঙ্গার মাতামুহুরী নদীর পানি বিপৎসীমার ৩.৪২ মিটার নিচে প্রবাহিত হচ্ছে (যা সম্পূর্ণ নিরাপদ)। আবহাওয়ার সার্বিক অবস্থা এখন ভালো রয়েছে। তবে উত্তর বঙ্গোপসাগর ও তদসংলগ্ন পশ্চিমবঙ্গ-বাংলাদেশ উপকূলে সৃষ্ট লঘুচাপের প্রভাবে চট্টগ্রাম, কক্সবাজার, মোংলা ও পায়রা সমুদ্র বন্দরকে তিন নম্বর স্থানীয় সতর্ক সংকেত দেখিয়ে যেতে বলা হয়েছে। বন্যা পরবর্তী সময়ে স্বাস্থ্যঝুঁকি এবং অন্যান্য বিপদ এড়াতে জরুরি বার্তা নিয়ে মাইকিং প্রচার কার্যক্রমও অব্যাহত রয়েছে। বর্ষাকালে ডেঙ্গু ও চিকুনগুনিয়া প্রতিরোধে সচেতনতামূলক বার্তা প্রচার করা হচ্ছে।
জেলা তথ্য অফিস, রাঙামাটির সর্বশেষ প্রতিবেদন অনুযায়ী পরিস্থিতি সম্পূর্ণ স্বাভাবিক আছে। ভারী বর্ষণের প্রথম থেকেই পাহাড়ধসের ঝুঁকিপূর্ণ স্থান থেকে নিরাপদ আশ্রয়ে চলে যাবার জন্য জনসচেতনতা তৈরি করতে রাঙামাটি জেলা তথ্য অফিসের সড়ক প্রচার অব্যাহতভাবে চলছে।
চলামান পাতা-২
 


পাতা-২
জেলা তথ্য অফিস, বান্দরবান থেকে প্রাপ্ত সর্বশেষ প্রতিবেদন অনুযায়ী বর্তমানে দুর্যোগ পরিস্থিতি স্বাভাবিক রয়েছে। গত ২৪ ঘণ্টায় বান্দরবান জেলায় ১০ মিলিমিটারের কম বৃষ্টিপাত রেকর্ড করা হয়েছে। সাঙ্গু ও মাতামুহুরি নদীর পানি বর্তমানে বিপৎসীমার নিচে প্রবাহিত হচ্ছে। বর্তমানে বন্যার পানি নেমে গেছে। আশ্রয়কেন্দ্র হতে লোকজন তাদের বাসা-বাড়িতে ফিরে যাচ্ছে। জেলা তথ্য অফিস, বান্দরবান কর্তৃক ভারী বৃষ্টির প্রথম থেকেই পাহাড়ধস, বন্যা এবং বন্যা-পরবর্তী করণীয় বিষয়ে সচেতনতামূলক প্রচার ও চলচ্চিত্র প্রদর্শন অব্যাহত রয়েছে।
জেলা তথ্য অফিস, মৌলভীবাজারের সর্বশেষ প্রতিবেদন অনুযায়ী মৌলভীবাজার জেলার বন্যা পরিস্থিতি ক্রমেই উন্নতি হচ্ছে। আকস্মিক বন্যায় মৌলভীবাজার জেলায় ৫৭ হেক্টর জমির ফসল ক্ষতিগ্রস্ত হয়েছে। জেলা তথ্য অফিস, মৌলভীবাজার কর্তৃক বন্যাকালীন ও বন্যা-পরবর্তী সময়ে সচেতনতামূলক প্রচার কার্যক্রম অব্যাহত আছে।
তথ্য অফিস, লামার সর্বশেষ প্রতিবেদন অনুযায়ী আকাশ মেঘাচ্ছন্ন ছিলো। সকাল থেকে দুপুর পর্যন্ত থেমে থেমে ভারী বৃষ্টি হয়েছে। বন্যা, পাহাড়ধস বা ভূমিধসের কোনো ঘটনা ঘটেনি। মাতামুহুরী নদীর পানি বিপৎসীমার  বেশ নিচ দিয়ে প্রবাহিত হচ্ছে। তথ্য অফিস, লামা কর্তৃক বন্যাকালীন সময়ে সচেতনতামূলক প্রচার কার্যক্রম ব্যাপক সাড়া ফেলেছে।
তথ্য অফিস রামগড়ের সর্বশেষ প্রতিবেদন অনুযায়ী রামগড়ে বর্তমানে পরিস্থিতি স্বাভাবিক আছে। বর্ষাকাল হওয়ায় মৌসুমি বায়ুর প্রভাবে কিছু কিছু স্থানে হালকা বৃষ্টি হতে দেখা যায়। হঠাৎ করে টানা ভারী বর্ষনের ফলে ফেনী নদীর পানি কিছুটা বৃদ্ধি পেয়েছে। তবে বর্তমানে বন্যার কোনো আশঙ্কা নেই। গতকাল থেকে এখন পর্যন্ত নতুন করে পাহাড়ধসের কোনো খবর পাওয়া যায়নি। রামগড় তথ্য অফিস কর্তৃক বন্যা/ভারী বর্ষণের কারণে ক্ষতিগ্রস্ত অনিরাপদ বসতবাড়ি এড়িয়ে চলা, স্বাস্থ্যবিধি মেনে চলা, সাপে কাটা প্রতিরোধ, শিশু, নারী, বৃদ্ধ ও প্রতিবন্ধীদের নিরাপদে রাখা, ত্রাণ গ্রহণে আর্থিক লেনদেন করা থেকে বিরত থাকা, দুর্ঘটনা এড়াতে বৈদ্যুতিক খুঁটি বা তার এড়িয়ে চলা, ডেঙ্গু প্রতিরোধে পানি জমে থাকতে না দেওয়াসহ বিভিন্ন বিষয়ে জনসচেতনতামূলক সড়ক প্রচার/মাইকিং করা হয়েছে। 
তথ্য অফিস, পটিয়ার সর্বশেষ প্রতিবেদন অনুযায়ী পটিয়া উপজেলায় পাহাড়ধস বা ভূমিধস হয়নি। বন্যা পরবর্তী করণীয়সহ ডেঙ্গু ও চিকুনগুনিয়া প্রতিরোধে জনসচেতনতামূলক প্রচার কার্যক্রম অব্যাহত রয়েছে।
তথ্য অফিস, কাপ্তাইয়ের সর্বশেষ প্রতিবেদন অনুযায়ী কাপ্তাই, রাজস্থলী ও বিলাইছড়ি উপজেলার আবহাওয়া আজ স্বাভাবিক থাকবে।
#
গণযোগাযোগ অধিদপ্তর/শাহাদাত/ফেরদৌস/সঞ্জীব/কনক/আব্বাস/২০২৬/১৯২২ ঘণ্টা

জাতীয় মৎস্য পক্ষের প্রস্তুতি দেখতে কটিয়াদী-পাকুন্দিয়ায় মন্ত্রী-প্রতিমন্ত্রী

কিশোরগঞ্জ, ৩১ শ্রাবণ (১৫ আগস্ট):  

দেশব্যাপী জাতীয় মৎস্য পক্ষ-২০২৬ উপলক্ষ্যে কিশোরগঞ্জের কটিয়াদী ও পাকুন্দিয়ায় আয়োজিত বিভিন্ন কর্মসূচির প্রস্তুতি পরিদর্শন করেছেন মৎস্য ও প্রাণিসম্পদ এবং কৃষি মন্ত্রী মোহাম্মদ আমিন উর রশিদ এবং মৎস্য ও প্রাণিসম্পদ প্রতিমন্ত্রী সুলতান সালাউদ্দিন টুকু। প্রধানমন্ত্রী তারেক রহমান ১৬ আগস্ট কটিয়াদীতে জাতীয় মৎস্য পক্ষ-২০২৬ এর কেন্দ্রীয় উদ্বোধন অনুষ্ঠানে প্রধান অতিথি হিসেবে উপস্থিত থাকবেন।
 
আজ মন্ত্রী ও প্রতিমন্ত্রী কিশোরগঞ্জের কটিয়াদীর আচমিতা জর্জ ইনস্টিটিউট মিনি স্টেডিয়ামে জাতীয় মৎস্য পক্ষের কেন্দ্রীয় উদ্বোধন অনুষ্ঠানস্থল, আচমিতা সরকারি কার্প হ্যাচারি কমপ্লেক্স এবং পাকুন্দিয়ার মির্জাপুর চেয়ারম্যান বাড়ি ঘাট এলাকায় পুরাতন ব্রহ্মপুত্র নদে মাছের পোনা অবমুক্তির স্থান পরিদর্শন করেন।
 
পরিদর্শনকালে মন্ত্রী ও প্রতিমন্ত্রী অনুষ্ঠানস্থলের সার্বিক প্রস্তুতির খোঁজখবর নেন। এ সময় নির্ধারিত কর্মসূচি সুষ্ঠু ও যথাযথভাবে বাস্তবায়নে সংশ্লিষ্ট কর্মকর্তাদের প্রয়োজনীয় নির্দেশনা দেন।
 
জাতীয় মৎস্য পক্ষ-২০২৬-এর এবারের প্রতিপাদ্য ‘রূপালি মৎস্যে স্বনির্ভর দেশ, সবার আগে বাংলাদেশ’। এবারের আয়োজনে জাতীয় পর্যায়ে নির্বাচিত শ্রেষ্ঠ মৎস্য উদ্যোক্তা ও খামারিদের সম্মাননা দেওয়া হবে। পাশাপাশি দেশের মৎস্য খাতের উন্নয়ন, উৎপাদন বৃদ্ধি, মৎস্যসম্পদের টেকসই ব্যবস্থাপনা, নিরাপদ মাছ উৎপাদন এবং মৎস্যচাষিদের উৎসাহিত করার জন্য বিভিন্ন বিষয় তুলে ধরা হবে।
 
পরিদর্শনের সময় বস্ত্র ও পাট প্রতিমন্ত্রী মোঃ শরীফুল আলম, সংসদ সদস্য অ্যাডভোকেট মোঃ জালাল উদ্দীন, মৎস্য ও প্রাণিসম্পদ মন্ত্রণালয়ের সচিব মোঃ দেলোয়ার হোসেন, মৎস্য অধিদপ্তরের মহাপরিচালক ড. মোঃ খালেদ কনক-সহ মন্ত্রণালয়, মৎস্য অধিদপ্তর, জেলা প্রশাসন, উপজেলা প্রশাসন এবং আইনশৃঙ্খলা রক্ষাকারী বাহিনীর সংশ্লিষ্ট কর্মকর্তারা উপস্থিত ছিলেন।

#

মামুন/শাহাদাত/ফেরদৌস/সঞ্জীব/কনক/সেলিম/২০২৬/১৮৪৫ ঘণ্টা


তথ্যবিবরণী                                                               	                                               	নম্বর: ৭৫১
ন্যায়বিচারে সবার প্রবেশাধিকার নিশ্চিত করা রাষ্ট্রের দায়িত্ব
                                                      -- আইনমন্ত্রী
গাজীপুর, ৩১ শ্রাবণ (১৫ আগস্ট):  
আইন, বিচার ও সংসদ বিষয়ক মন্ত্রী মোঃ আসাদুজ্জামান বলেছেন, ন্যায়বিচারে সবার প্রবেশাধিকার নিশ্চিত করা মানবাধিকার নিশ্চিত করারই অংশ। প্রত্যেক মানুষের কিছু অবিচ্ছেদ্য, সহজাত ও সার্বজনীন অধিকার রয়েছে। নাগরিকরা যাতে এসব অধিকার প্রয়োগ করতে পারেন, তা নিশ্চিত করা রাষ্ট্রের দায়িত্ব।
আজ গাজীপুরের রাজেন্দ্রপুরে ব্র্যাক-সিডিএম-এ বিচারক, লিগ্যাল এইড কর্মকর্তা ও সংশ্লিষ্ট অংশীজনদের অংশগ্রহণে ‘Accelerating Digital Legal Aid Services in Bangladesh’ প্রকল্পের দুই দিনব্যাপী সমন্বয় সভার উদ্বোধনকালে মন্ত্রী এসব কথা বলেন।
সভায় আলোচনার অন্যতম বিষয় ছিলো সুবিধাবঞ্চিত ও প্রান্তিক জনগোষ্ঠীর কাছে ডিজিটাল আইনি সহায়তা কার্যকরভাবে পৌঁছে দেওয়া। এ লক্ষ্যে নয়টি জেলায় ৫৭টি উপজেলা লিগ্যাল এইড কমিটি এবং ৪১৩টি ইউনিয়ন লিগ্যাল এইড কমিটির কার্যক্রম আরো কার্যকর ও সমন্বিতভাবে করার বিষয়ে আলোচনা হচ্ছে। জেলাগুলো হলো— রাজবাড়ী, হবিগঞ্জ, বরগুনা, নেত্রকোনা, জয়পুরহাট, ঠাকুরগাঁও, ঝিনাইদহ, খাগড়াছড়ি ও বগুড়া। এসব কমিটিকে তৃণমূল পর্যায়ে আইনি সহায়তা পৌঁছে দেওয়ার কার্যকর প্ল্যাটফর্ম হিসেবে গড়ে তোলার ওপর গুরুত্ব দেওয়া হচ্ছে, যাতে দরিদ্র, নারী, প্রতিবন্ধী ব্যক্তি ও অন্যান্য সুবিধাবঞ্চিত মানুষ সহজে আইনি পরামর্শ ও সহায়তা পান এবং প্রয়োজনীয় ক্ষেত্রে আদালতে যাওয়ার আগেই মধ্যস্থতার মাধ্যমে বিরোধ নিষ্পত্তির সুযোগ পান।
মন্ত্রী বলেন, ন্যায়বিচারে প্রবেশাধিকার শুধু কোনো বিরোধ নিষ্পত্তি বা মধ্যস্থতার মধ্যে সীমাবদ্ধ নয়; এর মূল লক্ষ্য হলো প্রত্যেক নাগরিকের মানবাধিকার সংরক্ষণ ও সুরক্ষা নিশ্চিত করা। এমনকি গুরুতর অপরাধে অভিযুক্ত ব্যক্তিরও আত্মপক্ষ সমর্থনের অধিকার রয়েছে এবং রাষ্ট্রকে তা নিশ্চিত করতে হবে। তিনি বলেন, বিচারককে শুধু আইনের কালো অক্ষরের মধ্যে সীমাবদ্ধ থাকলে চলবে না। মামলার বাস্তবতা, সামাজিক প্রেক্ষাপট ও ন্যায়বিচারের উদ্দেশ্য বিবেচনায় নিয়ে আইনের ব্যাখ্যা করতে হবে। বিচারিক কর্মকর্তাদের সর্বোপরি জনগণের সেবা করতে হবে।
যেসব লিগ্যাল এইড অফিসার নিজ নিজ কর্মক্ষেত্রে আইনগত সহায়তা সেবা প্রদানের ক্ষেত্রে অসাধারণ ও অনুকরণীয় ভূমিকা রাখবেন, তাদের যথাযথভাবে মূল্যায়ন ও উৎসাহিত করার লক্ষ্যে দেশের আটটি বিভাগের প্রতিটি থেকে একজন করে মোট আটজন ‘সেরা লিগ্যাল এইড অফিসার’-কে স্বীকৃতি প্রদানের বিষয়ে প্রয়োজনীয় ব্যবস্থা গ্রহণের জন্য মন্ত্রী বাংলাদেশ আইনগত সহায়তা অধিদপ্তরের মহাপরিচালকে নির্দেশ দেন। এছাড়া বিচারবিভাগে কর্মরত কর্মকর্তাদের মধ্য থেকে সারা দেশের ২০ জন বিচার বিভাগীয় কর্মকর্তার অসাধারণ ও অনুকরণীয় কর্মসম্পাদন মূল্যায়নের মাধ্যমে তাঁদের স্বীকৃতি প্রদানের জন্য প্রয়োজনীয় উদ্যোগ গ্রহণের কথাও তিনি বলেন। এ ধরনের স্বীকৃতি সংশ্লিষ্ট কর্মকর্তাদের কর্মসম্পাদনে উৎসাহ বৃদ্ধি, আর্থিক প্রণোদনা প্রদান এবং পদোন্নতি ও গুরুত্বপূর্ণ পদায়নের ক্ষেত্রে অগ্রাধিকার প্রদানের বিষয়টি বিবেচনার ক্ষেত্রে ইতিবাচক ভূমিকা রাখবে।
ডিজিটালাইজেশনের গুরুত্ব তুলে ধরে মন্ত্রী বলেন, ডিজিটাল প্রযুক্তির মাধ্যমে আইনি সহায়তা সম্পর্কে জনসচেতনতা বাড়ানোর পাশাপাশি আবেদন গ্রহণ, মামলার অগ্রগতি পর্যবেক্ষণ এবং বিরোধ নিষ্পত্তির সুযোগ আরো সহজ করা সম্ভব। তবে এ ক্ষেত্রে কৃত্রিম বুদ্ধিমত্তা (AI) ব্যবহারের সম্ভাব্য ঝুঁকিও বিবেচনায় নিতে হবে।
সভায় আইনগত সহায়তা প্রদান আইন, ২০০০- এর ২০২৬ সালের সংশোধনীর আলোকে অনলাইন বিরোধ নিষ্পত্তি (ODR) ব্যবস্থা প্রাতিষ্ঠানিকীকরণ এবং মধ্যস্থতার সাথে ডিজিটাল আইনি সহায়তা ব্যবস্থার সমন্বয় নিয়েও আলোচনা হয়। ডিজিটাল লিগ্যাল এইড সিস্টেমের নকশা, উন্নয়ন ও বাস্তবায়ন এবং এ বিষয়ে পরিচালিত গবেষণার ফলাফলও উপস্থাপন করা হয়।
মন্ত্রী জানান, বর্তমানে দেশে প্রায় ৪৫ লাখ বিচারাধীন মামলা রয়েছে। আগামী এক বছরের মধ্যে মামলার সংখ্যা উল্লেখযোগ্যভাবে কমিয়ে আনার লক্ষ্য রয়েছে। এ ক্ষেত্রে লিগ্যাল এইড, মধ্যস্থতা, ডিজিটাল প্রযুক্তি ও বিচারিক কার্যক্রমের সমন্বিত ব্যবহার গুরুত্বপূর্ণ ভূমিকা রাখবে।
বাংলাদেশ লিগ্যাল এইড অধিদপ্তরের মহাপরিচালক মোঃ মঞ্জুরুল হোসাইনের সভাপতিত্বে অনুষ্ঠিত সভায় ইউএনডিপি বাংলাদেশের সিনিয়র রুল অব ল, জাস্টিস অ্যান্ড সিকিউরিটি অ্যাডভাইজার রোমানা শোয়েগার, বাংলাদেশে ইউরোপীয় ইউনিয়নের চার্জ দ্য অ্যাফেয়ার্স বাইবা জারিনা এবং আইন ও বিচার বিভাগের সচিব লিয়াকত আলী মোল্লা বক্তব্য রাখেন।
#
রেজাউল/শাহাদাত/ফেরদৌস/সঞ্জীব/কনক/সেলিম/২০২৬/১৮১৫ ঘণ্টা


তথ্যবিবরণী                                                               	                                      নম্বর: ৭৫০
হাম রোগের সর্বশেষ প্রতিবেদন
ঢাকা, ৩১ শ্রাবণ (১৫ আগস্ট):  
স্বাস্থ্য অধিদপ্তরের তথ্যানুযায়ী গতকাল শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে সন্দেহজনক হাম রোগীর সংখ্যা ৭২৮ জন এবং নিশ্চিত হাম রোগীর সংখ্যা ৭০ জন। 
১৫ মার্চ থেকে অদ্যাবধি মোট সন্দেহজনক হাম রোগী হাসপাতালে ভর্তির সংখ্যা ১ লাখ ২৩ হাজার ৪৯৪ জন। সন্দেহজনক হাম রোগীর মধ্যে এখন পর্যন্ত সুস্থ হয়ে হাসপাতাল ত্যাগ করেছেন ১ লাখ ১৯ হাজার ৮৯ জন।       
গত ২৪ ঘণ্টায় নিশ্চিত হাম রোগে মৃত্যুর সংখ্যা শূন্য এবং সন্দেহজনক হাম রোগে মৃত্যুর সংখ্যা ৮। 
গত ১৫ মার্চ হতে অদ্যাবধি মোট সন্দেহজনক হাম রোগে মৃত্যুর সংখ্যা ৮০৩ এবং নিশ্চিত হাম রোগে মৃত্যুর সংখ্যা ৯৯। 
আজ স্বাস্থ্য অধিদপ্তরের এক সংবাদ বিজ্ঞপ্তির মাধ্যমে এসব তথ্য জানানো হয়।
#
স্বাস্থ্য অধিদপ্তর/তানভীর/আতিক/আলী/কামাল/২০২৬/১৫৪০ ঘণ্টা  




আজ বিকাল পাঁচটার আগে প্রচার করা নিষেধ
তথ্যবিবরণী                                                                	                                       নম্বর: ৭৪৫
জাতীয় মৎস্য পক্ষ উপলক্ষ্যে রাষ্ট্রপতির বাণী 
ঢাকা, ৩১ শ্রাবণ (১৫ আগস্ট):  
রাষ্ট্রপতি হাফিজ উদ্দিন আহমদ বীর বিক্রম আগামীকাল ‘জাতীয় মৎস্য পক্ষ ২০২৬’ উপলক্ষ্যে নিম্নোক্ত বাণী প্রদান করেছেন:    
“মৎস্য ও প্রাণিসম্পদ মন্ত্রণালয়ের উদ্যোগে প্রতি বছরের ন্যায় এ বছরও দেশজুড়ে ‘জাতীয় মৎস্য পক্ষ ২০২৬’ উদ্‌যাপিত হচ্ছে জেনে আমি আনন্দিত। এ উপলক্ষ্যে আমি দেশের সকল মৎস্যচাষি, মৎস্যজীবী, ব্যবসায়ী ও উদ্যোক্তা, মৎস্য গবেষক ও বিজ্ঞানীসহ মৎস্যখাত সংশ্লিষ্ট সকলকে জানাই আন্তরিক শুভেচ্ছা ও অভিনন্দন। 
আবহমানকাল থেকে বাংলাদেশ মৎস্যসম্পদে সমৃদ্ধ। নদী-নালা, খাল-বিল, হাওর-বাঁওড় ও বিস্তীর্ণ জলাভূমির দেশ বাংলাদেশে মৎস্যসম্পদ আমাদের প্রাকৃতিক ঐশ্বর্যের এক গুরুত্বপূর্ণ অংশ। মাছ আমাদের সমাজ, সংস্কৃতি, উৎসব-পার্বণের সঙ্গে যেমন ওতপ্রোতভাবে জড়িয়ে আছে, তেমনি জাতীয় অর্থনীতি ও জনজীবনে এর অবদান অপরিসীম। মানুষের আমিষ ও পুষ্টির চাহিদা পূরণের মাধ্যমে সুস্থ ও মেধাবী মানবসম্পদ গঠন, দারিদ্র্যবিমোচন, কর্মসংস্থান সৃষ্টি এবং বৈদেশিক মুদ্রা অর্জনের মাধ্যমে মৎস্যখাত জাতীয় উন্নয়নে গুরুত্বপূর্ণ ভূমিকা রেখে চলেছে।
বর্তমান গণতান্ত্রিক সরকার মৎস্যখাতের টেকসই উন্নয়নে অঙ্গীকারবদ্ধ। সরকার নির্বাচনি অঙ্গীকার বাস্তবায়নের লক্ষ্যে দেশব্যাপী নদী-খাল-জলাধার খনন, পুনঃখনন ও সংরক্ষণের বিভিন্ন কর্মসূচি গ্রহণ করেছে। এর ফলে সার্বিক মৎস্য উৎপাদন বৃদ্ধির এক বিশাল সুযোগ সৃষ্টি হয়েছে। উপকূলীয় অঞ্চল, হাওর-বাঁওড় ও নদীবেষ্টিত জনপদের মানুষের জীবন-জীবিকার মানোন্নয়ন ও তাদের অর্থনৈতিক নিরাপত্তা নিশ্চিত করতে নীতিগত সহায়তা প্রদানসহ বিভিন্ন কর্মসূচি গ্রহণ করা হয়েছে। সরকারের যুগান্তকারী পদক্ষেপ ‘কৃষক কার্ড’ বিতরণ কর্মসূচির আওতায় মৎস্যজীবীদেরও অন্তর্ভুক্ত করা হয়েছে। এছাড়া, বাস্তবায়ন করা হচ্ছে ‘জাল যার, জলা তার’ নীতি। উন্নত জাতের মাছ উদ্ভাবন, মানসম্মত ফিড উৎপাদন ও প্রক্রিয়াজাতকরণ শিল্প সম্প্রসারণের পাশাপাশি মাছের রপ্তানি বাড়াতেও বিভিন্ন পরিকল্পনা গ্রহণ ও বাস্তবায়ন করা হচ্ছে। আমি আশা করি, এসব উদ্যোগের সফল বাস্তবায়ন দেশের মৎস্য সম্পদের টেকসই উন্নয়নে গুরুত্বপূর্ণ ভূমিকা রাখবে।
দেশের মৎস্যখাতের টেকসই উন্নয়ন নিশ্চিতে প্রান্তিক মৎস্যজীবীদের আর্থসামাজিক উন্নয়ন, মৎস্যচাষি ও প্রান্তিক খামারীদের ন্যায্যমূল্য প্রাপ্তি নিশ্চিতকরণ এবং এ খাতে ব্যাপক গবেষণা, বিনিয়োগ ও নতুন নতুন উদ্যোগের বিকল্প নেই। আমি মৎস্যখাতের কাঙ্ক্ষিত উন্নয়নে সরকারের পাশাপাশি বেসরকারি প্রতিষ্ঠান, সংগঠন, উদ্যোক্তা, গবেষক ও মৎস্যজীবীদের সম্মিলিতভাবে এগিয়ে আসার আহ্বান জানাই।
আমি ‘জাতীয় মৎস্য পক্ষ-২০২৬’ উপলক্ষ্যে গৃহীত সকল কর্মসূচির সার্বিক সাফল্য কামনা করি।”
#
রাহাত/তানভীর/আতিক/আলী/মিজান/২০২৬/ ১১০০ ঘন্টা
আজ বিকাল পাঁচটার আগে প্রচার করা নিষেধ


তথ্যবিবরণী                                                               	                                      নম্বর: ৭৪৯
দক্ষ যুবসমাজ গড়তে সরকার বদ্ধপরিকর
          -যুব ও ক্রীড়া প্রতিমন্ত্রী
ঢাকা, ৩১ শ্রাবণ (১৫ আগস্ট):  
যুব ও ক্রীড়া প্রতিমন্ত্রী মোঃ আমিনুল হক বলেছেন, দেশের বিশাল যুবসমাজকে দক্ষ ও আত্মনির্ভরশীল করে তোলার লক্ষ্যে নির্বাচনি ইশতেহার বাস্তবায়নে সরকার বদ্ধপরিকর। 
প্রতিমন্ত্রী আজ ঢাকায় সাভারে জাতীয় যুব উন্নয়ন ইনস্টিটিউটে ‘নির্বাচনি ইশতেহার বাস্তবায়নে যুব উন্নয়ন অধিদপ্তরের কর্মপরিকল্পনা প্রণয়ন’ শীর্ষক কর্মশালায় প্রধান অতিথির বক্তব্যে এ কথা বলেন।
প্রতিমন্ত্রী বলেন, দক্ষ যুবসমাজ গড়ে তুলতে সকলের দায়িত্ব রয়েছে। যুগের চাহিদার সাথে তাল মিলিয়ে যুবদের গড়ে তুলতে প্রশিক্ষণ ব্যবস্থাকে আধুনিকায়ন করা হচ্ছে। তিনি বলেন, বর্তমানে ৮৩টি ট্রেডে প্রশিক্ষণ প্রদান করা হলেও অনুপযোগী ট্রেডগুলো বাদ দিয়ে নতুন প্রজেক্ট গ্রহণ করা হবে। এর অংশ হিসেবে ফ্রিল্যান্সিং, মোবাইল সার্ভিসিং, কেয়ার গিভিং এবং থার্ড ল্যাঙ্গুয়েজ ট্রেনিং কোর্সসমূহ উপজেলা পর্যায় পর্যন্ত সম্প্রসারণের কাজ চলছে। এছাড়া, প্রতিটি উপজেলায় আধুনিক ট্রেনিং সেন্টার গড়ে তোলার বিষয়ে মন্ত্রণালয় পর্যালোচনা করছে।
যুবদের স্বাবলম্বী করতে সরকারের দেয়া ঋণের অপব্যবহার ও দুর্নীতির বিষয়ে হুঁশিয়ারি দিয়ে প্রতিমন্ত্রী বলেন, দুর্নীতির বিরুদ্ধে সরকারের অবস্থান ‘জিরো টলারেন্স’। এসময় তিনি ঋণের টাকা কোনোভাবেই অনিয়মে ব্যবহার না করার তাগিদ দেন। 
প্রতিমন্ত্রী বলেন, প্রশিক্ষিত যুবদের সঠিক মূল্যায়ন ও কর্মসংস্থান নিশ্চিত করতে ইতিমধ্যেই প্রশিক্ষণার্থীদের একটি কেন্দ্রীয় ডাটাবেজ তৈরির কাজ চলমান রয়েছে। যুব উন্নয়ন অধিদপ্তরের মাধ্যমে পরিচালিত প্রতিটি কার্যক্রমের মাঠপর্যায়ে মনিটরিং নিশ্চিত করার নির্দেশনা দেয়া হয়েছে।
অনুষ্ঠানে বিশেষ অতিথি হিসেবে উপস্থিত ছিলেন যুব ও ক্রীড়া মন্ত্রণালয়ের সচিব মোঃ মাহবুব-উল-আলম। যুব উন্নয়ন অধিদপ্তরের মহাপরিচালক মোঃ মোতাহার হোসেনের সভাপতিত্বে আয়োজিত এ কর্মশালায় মন্ত্রণালয়ের ও অধিদপ্তরের ঊর্ধ্বতন কর্মকর্তারা উপস্থিত ছিলেন। 
#
নূর আলম/তানভীর/আতিক/আলী/কামাল/২০২৬/১৫৪০ ঘণ্টা  




তথ্যবিবরণী                                                               	                                    নম্বর: ৭৪৮
আবহাওয়ার সতর্কবার্তা
সমুদ্র বন্দরসমূহকে তিন নম্বর সর্তক সংকেত দেখানোর নির্দেশ

ঢাকা, ৩১ শ্রাবণ (১৫ আগস্ট):  
ঝাড়খন্ড এবং তৎসংলগ্ন এলাকায় অবস্থানরত সুস্পষ্ট লঘুচাপটি দুর্বল হয়ে বর্তমানে লঘুচাপ হিসেবে  দক্ষিণপূর্ব ঝাড়খন্ড এবং তৎসংলগ্ন এলাকায় অবস্থান করছে। উত্তর বঙ্গোপসাগর ও তৎসংলগ্ন এলাকায় বায়ুচাপের তারতম্যের  আধিক্য বিরাজ করছে। এর প্রভাবে সমুদ্র বন্দরসমূহ, উত্তর বঙ্গোপসাগর ও তৎসংলগ্ন বাংলাদশের উপকূলীয় এলাকার ওপর দিয়ে ঝড়ো হাওয়া বয়ে যেতে পারে। 
চট্টগ্রাম, কক্সবাজার, মোংলা ও পায়রা সমুদ্র বন্দরসমূহকে তিন নম্বর স্থানীয় সর্তক সংকেত দেখিয়ে যেতে বলা হয়েছে। উত্তর বঙ্গোপসাগরে অবস্থানরত মাছ ধরার নৌকা ও ট্রলারসমূহকে পরর্বতী নির্দেশ না দেওয়া পর্যন্ত উপকূলের কাছাকাছি থেকে সাবধানে চলাচল করতে বলা হয়েছে।
এছাড়া, আজ সকাল নয়টা থেকে সন্ধ্যা ছয়টা পর্যন্ত দেশের অভ্যন্তরীণ নদীবন্দর সমূহের জন্য আবহাওয়ার পূর্বাভাস অনুযায়ী, খুলনা, বরিশাল, পটুয়াখালী, নোয়াখালী, চট্টগ্রাম এবং কক্সবাজার অঞ্চল সমূহের উপর দিয়ে দক্ষিণ/দক্ষিণ-পূর্ব দিক থেকে ঘন্টায় ৪৫-৬০ কিলোমিটার বেগে অস্থায়ীভাবে দমকা/ঝড়ো হাওয়াসহ বৃষ্টি/বজ্রবৃষ্টি হতে পারে। এসব এলাকার নদীবন্দর সমূহকে এক নম্বর সতর্ক সংকেত দেখাতে বলা হয়েছে।
ন্যাশনাল ডিজাস্টার রেসপন্স কো-অর্ডিনেশন সেন্টারের দৈনিক প্রতিবেদনে আজ এসকল তথ্য জানানো হয়েছে।
#
হাছান/তানভীর/আতিক/আলী/কামাল/২০২৬/১৪৫০ ঘণ্টা  

আজ বিকাল পাঁচটার আগে প্রচার করা নিষেধ
তথ্যবিবরণী                                      	                                                                      নম্বর: ৭৪৬ 
জাতীয় মৎস্য পক্ষ উপলক্ষ্যে প্রধানমন্ত্রীর বাণী
ঢাকা, ৩১ শ্রাবণ (১৫ আগস্ট): 
প্রধানমন্ত্রী তারেক রহমান আগামীকাল ‘জাতীয় মৎস্য পক্ষ-২০২৬’ উপলক্ষ্যে নিম্নোক্ত বাণী প্রদান করেছেন: 
	“মৎস্যখাত বাংলাদেশের খাদ্য ও পুষ্টি নিরাপত্তা, কর্মসংস্থান, দারিদ্র্যবিমোচন, বৈদেশিক মুদ্রা অর্জন এবং টেকসই অর্থনৈতিক প্রবৃদ্ধির অন্যতম প্রধান ভিত্তি। এ খাতের বিপুল সম্ভাবনাকে কাজে লাগিয়ে একটি নিরাপদ, আধুনিক, বিজ্ঞানভিত্তিক ও রপ্তানিমুখী মৎস্যব্যবস্থা গড়ে তুলতে সরকার ধারাবাহিকভাবে সময়োপযোগী নীতি ও কর্মসূচি বাস্তবায়ন করছে।
	বেসরকারি বিনিয়োগ, উদ্যোক্তাদের উদ্ভাবনী উদ্যোগ, আধুনিক প্রযুক্তির ব্যবহার এবং অংশীদারিত্বমূলক ব্যবস্থাপনার মাধ্যমে মৎস্যখাতকে আরও উৎপাদনশীল, প্রতিযোগিতামূলক ও টেকসই করে তোলাই আমাদের লক্ষ্য। ‘রূপালি মৎস্যে স্বনির্ভর দেশ, সবার আগে বাংলাদেশ’-এই প্রতিপাদ্য সেই জাতীয় অঙ্গীকারেরই প্রতিফলন।
	মাছ কেবল প্রাণিজ আমিষ ও পুষ্টির চাহিদা পূরণের প্রধান উৎসই নয়, গ্রামীণ জনগোষ্ঠীর কর্মসংস্থান সৃষ্টি, জলজ পরিবেশের ভারসাম্য রক্ষা, জীববৈচিত্র্য সংরক্ষণ, বৈদেশিক মুদ্রা অর্জন এবং দেশের সার্বিক আর্থসামাজিক উন্নয়নেও মৎস্যখাত গুরুত্বপূর্ণ ভূমিকা পালন করছে।
	মৎস্যখাতের বিপুল সম্ভাবনা ও গুরুত্ব বিবেচনায় নিয়ে সরকার এর উন্নয়নে সময়োপযোগী নানা উদ্যোগ গ্রহণ করছে। সমন্বিত প্রয়াসের মাধ্যমে এ খাতের অর্জন আজ বিশ্বব্যাপী স্বীকৃত। জাতিসংঘের খাদ্য ও কৃষি সংস্থা (FAO)-এর ২০২৬ সালের প্রতিবেদন অনুযায়ী, মিঠাপানির মাছ আহরণে বাংলাদেশ বিশ্বে দ্বিতীয় এবং বদ্ধ জলাশয়ে মাছ উৎপাদনে পঞ্চম। এই সাফল্যের জন্য সংশ্লিষ্ট সকলকে আমি আন্তরিক সাধুবাদ জানাই।
	সরকার আগামী দিনে নিরাপদ ও আন্তর্জাতিক মানসম্পন্ন মৎস্য উৎপাদনের ওপর বিশেষ গুরুত্ব দিচ্ছে। চাষকৃত মাছের উৎপাদন ও বাজারজাতকরণ ব্যবস্থায় ক্ষতিকর রাসায়নিক, ভারী ধাতু এবং অণুজীবজনিত দূষণ দূরীকরণে কার্যকর ব্যবস্থা গ্রহণ করা হচ্ছে।
	একই সঙ্গে হ্যাচারি ও মাছের খাদ্যে অ্যান্টিমাইক্রোবিয়াল রেজিস্ট্যান্স (এএমআর) প্রতিরোধে কঠোর নজরদারি ব্যবস্থা জোরদার করা হবে। আন্তর্জাতিক খাদ্য নিরাপত্তার মান নিশ্চিত করতে দেশের পরীক্ষাগারসমূহ আধুনিকায়ন ও সম্প্রসারণ করা হচ্ছে। পাশাপাশি বৈশ্বিক বাজারে বাংলাদেশের মাছ ও মৎস্যজাত পণ্যের রপ্তানি সম্প্রসারণের লক্ষ্যে মন্ত্রণালয়ে একটি স্বতন্ত্র বাণিজ্য উইং প্রতিষ্ঠার উদ্যোগ গ্রহণ করা হয়েছে।
	আগামী অর্থবছরে দেশের মোট মাছ উৎপাদন ৫ দশমিক ৬৪ মিলিয়ন মেট্রিক টনে উন্নীত করার লক্ষ্য নির্ধারণ করা হয়েছে। একই সঙ্গে প্রাকৃতিক দুর্যোগ ও অন্যান্য ঝুঁকিতে ক্ষতিগ্রস্ত জেলে ও মৎস্যচাষিদের আর্থিক সুরক্ষা নিশ্চিত করতে দেশের প্রথম মৎস্য বিমা চালুর উদ্যোগ গ্রহণ করা হচ্ছে। এসব পদক্ষেপ মৎস্যখাতকে আরও উৎপাদনশীল, প্রতিযোগিতামূলক ও টেকসই করে তুলবে বলে আমি বিশ্বাস করি।
	
চলমান পাতা=০২


=০২=
‘জাল যার, জলা তার’-এই নীতির ভিত্তিতে প্রাকৃতিক জলাশয়ে প্রকৃত মৎস্যজীবী ও দরিদ্র জনগোষ্ঠীর অধিকার সংরক্ষণে সরকার প্রতিশ্রুতিবদ্ধ। মৎস্যচাষে যান্ত্রিকীকরণ ও নিবিড়করণের মাধ্যমে উৎপাদনশীলতা বৃদ্ধি, দেশীয় প্রজাতির মাছের প্রাচুর্য সংরক্ষণ, উন্মুক্ত জলাশয়ের পরিবেশ ও প্রতিবেশ উন্নয়ন এবং জলজ দূষণ রোধে আরও কার্যকর ও সমন্বিত পদক্ষেপ গ্রহণ একান্ত জরুরি।
	খাল খনন কর্মসূচির মাধ্যমে নদীর সঙ্গে হাওর-বাঁওড়, খাল-বিল ও বিস্তৃত প্লাবনভূমির আন্তঃসংযোগ পুনরুদ্ধার হলে মুক্ত জলাশয়ে মাছের উৎপাদন উল্লেখযোগ্যভাবে বৃদ্ধি পাবে। আমাদের বিশাল সমুদ্র এলাকায় সুনীল অর্থনীতির  (Blue Economy) অপার সম্ভাবনাকে কাজে লাগাতে ধারাবাহিক মজুত নিরূপণ, সম্পদ সংরক্ষণ এবং বিজ্ঞানভিত্তিক ব্যবস্থাপনার মাধ্যমে সামুদ্রিক মৎস্যসম্পদের টেকসই আহরণ নিশ্চিত করতে হবে। এ লক্ষ্যে সংশ্লিষ্ট সকলের সমন্বিত উদ্যোগ অপরিহার্য।
	আমি আশা করি, সরকারি-বেসরকারি প্রতিষ্ঠান, গবেষক, উদ্যোক্তা, মৎস্যচাষি ও মৎস্যজীবীদের সম্মিলিত প্রচেষ্টায় বাংলাদেশের মৎস্যখাত আরও সমৃদ্ধ হবে এবং দেশের খাদ্য ও পুষ্টি নিরাপত্তা, কর্মসংস্থান, রপ্তানি এবং অর্থনৈতিক প্রবৃদ্ধিতে আরও গুরুত্বপূর্ণ অবদান রাখবে।
আমি ‘জাতীয় মৎস্য পক্ষ-২০২৬’ উপলক্ষ্যে আয়োজিত সকল কর্মসূচির সার্বিক সাফল্য কামনা করছি।”
#

আজ বিকাল পাঁচটার আগে প্রচার করা নিষেধ



তথ্যবিবরণী                                                               	                                    নম্বর: ৭৪৮
আবহাওয়ার সতর্কবার্তা
সমুদ্র বন্দরসমূহকে তিন নম্বর সর্তক সংকেত দেখানোর নির্দেশ

ঢাকা, ৩১ শ্রাবণ (১৫ আগস্ট):  
ঝাড়খন্ড এবং তৎসংলগ্ন এলাকায় অবস্থানরত সুস্পষ্ট লঘুচাপটি দুর্বল হয়ে বর্তমানে লঘুচাপ হিসেবে  দক্ষিণপূর্ব ঝাড়খন্ড এবং তৎসংলগ্ন এলাকায় অবস্থান করছে। উত্তর বঙ্গোপসাগর ও তৎসংলগ্ন এলাকায় বায়ুচাপের তারতম্যের  আধিক্য বিরাজ করছে। এর প্রভাবে সমুদ্র বন্দরসমূহ, উত্তর বঙ্গোপসাগর ও তৎসংলগ্ন বাংলাদশের উপকূলীয় এলাকার ওপর দিয়ে ঝড়ো হাওয়া বয়ে যেতে পারে। 
চট্টগ্রাম, কক্সবাজার, মোংলা ও পায়রা সমুদ্র বন্দরসমূহকে তিন নম্বর স্থানীয় সর্তক সংকেত দেখিয়ে যেতে বলা হয়েছে। উত্তর বঙ্গোপসাগরে অবস্থানরত মাছ ধরার নৌকা ও ট্রলারসমূহকে পরর্বতী নির্দেশ না দেওয়া পর্যন্ত উপকূলের কাছাকাছি থেকে সাবধানে চলাচল করতে বলা হয়েছে।
এছাড়া, আজ সকাল নয়টা থেকে সন্ধ্যা ছয়টা পর্যন্ত দেশের অভ্যন্তরীণ নদীবন্দর সমূহের জন্য আবহাওয়ার পূর্বাভাস অনুযায়ী, খুলনা, বরিশাল, পটুয়াখালী, নোয়াখালী, চট্টগ্রাম এবং কক্সবাজার অঞ্চল সমূহের উপর দিয়ে দক্ষিণ/দক্ষিণ-পূর্ব দিক থেকে ঘন্টায় ৪৫-৬০ কিলোমিটার বেগে অস্থায়ীভাবে দমকা/ঝড়ো হাওয়াসহ বৃষ্টি/বজ্রবৃষ্টি হতে পারে। এসব এলাকার নদীবন্দর সমূহকে এক নম্বর সতর্ক সংকেত দেখাতে বলা হয়েছে।
ন্যাশনাল ডিজাস্টার রেসপন্স কো-অর্ডিনেশন সেন্টারের দৈনিক প্রতিবেদনে আজ এসকল তথ্য জানানো হয়েছে।

তথ্যবিবরণী                                      	                                                                      নম্বর: ৭৪৭ 
চা-চাষ লালমনিরহাটে সম্ভাবনার নতুন দিগন্ত উন্মোচন করেছে
                        -আসাদুল হাবিব দুলু
হাতীবান্ধা (লালমনিরহাট) ৩১ শ্রাবণ (১৫ আগস্ট): 
দুর্যোগ ব্যবস্থাপনা ও ত্রাণমন্ত্রী আসাদুল হাবিব দুলু বলেছেন, চা-চাষ লালমনিরহাটের অর্থনীতি ও কৃষিতে সম্ভাবনার নতুন দিগন্ত উন্মোচন করেছে। পরিকল্পিত চাষাবাদ, আধুনিক পরিচর্যা, প্রক্রিয়াজাতকরণ ও সুষ্ঠু বিপণন নিশ্চিত করা গেলে এ অঞ্চলের চা-শিল্প কর্মসংস্থান সৃষ্টি, কৃষকের আয় বৃদ্ধি এবং সামগ্রিক আর্থসামাজিক উন্নয়নে সুদূরপ্রসারী ভূমিকা রাখতে পারে।
আজ লালমনিরহাটের হাতীবান্ধা উপজেলার পূর্ব বিছনদই (ডাউয়াবাড়ী) এলাকায় জেলার প্রথম প্রতিষ্ঠিত ‘সোমা চা-বাগান’ পরিদর্শন শেষে আয়োজিত অনুষ্ঠানে প্রধান অতিথির বক্তব্যে তিনি এসব কথা বলেন।
মন্ত্রী বলেন, লালমনিরহাটের মাটি, ভূ-প্রকৃতি ও আবহাওয়া চা-চাষের জন্য অত্যন্ত উপযোগী। ইতোমধ্যে পার্শ্ববর্তী পঞ্চগড় ও ঠাকুরগাঁও জেলার বিস্তীর্ণ সমভূমিতে চা-চাষের ব্যাপক প্রসার ঘটেছে। সেই সম্ভাবনাকে কাজে লাগিয়ে লালমনিরহাটেও চা-শিল্পকে একটি শক্তিশালী ও লাভজনক কৃষিভিত্তিক শিল্পে পরিণত করা সম্ভব।
মন্ত্রী চা-শিল্পের বিকাশে সরকারের পক্ষ থেকে সম্ভব সব ধরনের সহযোগিতার আশ্বাস দিয়ে বলেন, চা শুধু একটি কৃষিপণ্য নয়-এটি গ্রামীণ অর্থনীতির গতিশীলতা বাড়ানোর পাশাপাশি নতুন উদ্যোক্তা সৃষ্টি ও স্থানীয় পর্যায়ে কর্মসংস্থানের বড় ক্ষেত্র হতে পারে। এ শিল্পের সঙ্গে কৃষক, শ্রমিক, উদ্যোক্তা, পরিবহন ও বিপণনসহ বহু মানুষ সম্পৃক্ত হওয়ার সুযোগ রয়েছে।
রংপুর বিভাগের পঞ্চগড় ও ঠাকুরগাঁওয়ের পাশাপাশি সাম্প্রতিক সময়ে চা-শিল্পে সম্ভাবনাময় জেলা হিসেবে এগিয়ে আসছে লালমনিরহাট। জেলার পাঁচটি উপজেলায় বর্তমানে প্রায় ২০০ একর জমিতে চা-বাগান গড়ে উঠেছে। এসব বাগানে প্রতিবছর প্রায় ১ হাজার ৪০০ মেট্রিক টন চা পাতা উৎপাদিত হচ্ছে।
স্থানীয়ভাবে উৎপাদিত চা পাতার প্রক্রিয়াজাতকরণের লক্ষ্যে বাংলাদেশ ব্যাংক ও স্থানীয় চা-বাগান মালিকদের যৌথ উদ্যোগে ‘সোমা অ্যান্ড সোমা টি প্রসেসিং লিমিটেড’ নামে একটি চা প্রক্রিয়াজাতকরণ প্রতিষ্ঠান গড়ে উঠেছে। এর ফলে স্থানীয় পর্যায়ে উৎপাদিত চা পাতার মূল্য সংযোজন ও বাজারজাতকরণের নতুন সুযোগ সৃষ্টি হয়েছে।
অনুষ্ঠানে স্থানীয় সংসদ সদস্য ব্যারিস্টার হাসান রাজীব প্রধান, চা-বাগানের উদ্যোক্তা শাহান আরা বেগম সোমা, ফেরদৌস আলমসহ স্থানীয় গণ্যমান্য ব্যক্তিবর্গ উপস্থিত ছিলেন।

